ANC neem DA-wyk in Limpopo afBela Bela-verwelkomingsbord (Foto: lovetour.co.za) Die ANC het ŉ wyk in Limpopo by die DA afgeneem en die DA het twee ander (in Mpumalanga en die Vrystaat) gemaklik behou in vandeesweek se munisipale tussenverkiesings. Boetie Maname (ANC) het Bela-Bela, wyk 9 (die buurte Spapark, Radium, Noodhulp en Masakhane in die voormalige Warmbad), by die DA afgeneem met ŉ swaai van 7 persentasiepunte na die ANC en ŉ meerderheid van 49 stemme nadat DA-gesinde gebiede se kiesers nie in dieselfde getalle as in 2016 gaan stem het nie. Maname het 866 stemme getrek teenoor 817 vir die DA, 96 vir die EFF (dit is ŉ marginale verbetering) en 19 stemme vir Cope. ŉ Bekende gesig het ŉ groot DA-oorwinning in Lekwa-munisipaliteit se wyk 10 (die middedorp van Standerton in Mpumalanga) behaal. Rosier de Ville, voormalige KP-LP vir Standerton, het 937 stemme gekry teen 150 vir die ANC en 20 vir die EFF. Dit verteenwoordig ŉ swaai van 11 persentasiepunte na die DA, met ŉ baie kleiner aantal kiesers as in 2016 wat gaan stem het. Opmerklik is dat daar geen kandidaat van die VF Plus was nie. Daar was ook geen VF Plus-kandidaat in Metsimaholo se wyk 18 (die woonbuurt Vaalpark in Sasolburg) nie. Ruanda Meyer (DA) het 995 stemme gekry teenoor 76 vir die ANC en 25 vir die EFF. Dit verteenwoordig ŉ swaai van 8 persentasiepunte na die DA vergeleke met 2016, maar te midde van ŉ veel laer stempersentasie.